کف عباس

مقام کف عباس ایک زیارتی مقام ہے جو کربلا میں روضۂ حضرت عباسؑ کے شمال مشرقی جانب واقع ہے، یہ علاقہ محلہ باب الخان اور باب بغداد کے درمیان میں آتا ہے۔ یہ مقام ایک گلی کے کونے میں واقع ہے اور ایک مکان (نمبر 183/5) کے اندر ایک کمرے پر مشتمل ہے۔
مقام کی دیوار پر 1324 ہجری کی ایک خوبصورت کندہ تحریر موجود ہے جس میں لکھنے والے کا نام درج نہیں۔ اس مقام کی سامنے والی دیوار پر ایک کھڑکی ہے جو دو پٹ والی ہے اور مکمل طور پر پیتل سے بنی ہوئی ہے۔

اس کے ارد گرد اور اوپر نیچے کربلائی کاشی سے نقش و نگار بنے ہوئے ہیں اور کھڑکی کے دائیں طرف 1394ھ / 1974ء کی تاریخ کندہ ہے۔ بائیں پٹ پر کندہ ہے: "عمل جعفر داود سباک"۔ کھڑکی کے اوپر کربلائی کاشی سے بنی ایک تختی پر ایک کٹی ہوئی ہتھیلی بنی ہوئی ہے جو حضرت عباسؑ کے کٹے ہوئے ہاتھ کی علامت ہے، جس کے ارد گرد کھجور کے درخت بنے ہیں۔ اس کے اوپر دو کٹے ہوئے ہاتھوں کی شبیہیں ایک دوسرے کے مقابل بنائی گئی ہیں، جن کے دائیں طرف لکھا ہے: "ھذا مقام" اور بائیں طرف: "کف عباس"۔ ان سب کے اوپر ایک تختی پر حضرت عباسؑ کے وہ مشہور اشعار کندہ ہیں جو آپؑ نے فرات پر پانی پینے سے انکار کے وقت کہے تھے:
يا نفس من بعد الحسين هوني
'وبعد ما كنت أو تكوني
هذا حســـــــــــين وارد المنون
وتشــربين بارد المعينِ
والله ما هــــــــــــذا فعال ديني
ولا فعال صادق اليقين
(ترجمہ: اے نفس! حسین کے بعد تجھے کوئی وقعت نہیں۔
یہ حسین موت کی جانب جا رہا ہے اور تُو ٹھنڈا پانی پیے؟
خدا کی قسم! یہ میرے دین کا کام نہیں، نہ سچے ایمان والے کا۔)

مقام کی جانب والی دیوار پر ایک اور کھڑکی ہے، جو کربلائی کاشی سے مزین ہے اور اس کے اوپر ایک تختی پر قرآنی آیت درج ہے:
"بسم الله الرحمن الرحيم: وَفَضَّلَ اللّهُ الْمُجَاهِدِينَ عَلَى الْقَاعِدِينَ أَجْرًا عَظِيمًا"
(سورۃ النساء، آیت 95)

یہ مقام اصل میں تنگ گلی (زقاق صخنی) میں واقع تھا اور باب علقمی کے قریب تھا۔ روایات کے مطابق یہ مقام 13ویں صدی ہجری کے وسط میں ایک پرانے ندی کنارے تعمیر کیا گیا، جسے "نہر مقبرة عباس" کہتے تھے، ممکن ہے کہ یہ "نہر علقمی" کی باقیات میں سے ہو۔وصف العتبة 

موجودہ مقام روضۂ حضرت عباسؑ کے جنوب مشرق میں "باب خان" کے علاقے میں واقع ہے۔ پرانا مقام 1411ھ / 1991ء کے بعد علاقے کی توسیع اور ترقی کے کاموں کی وجہ سے مٹ گیا۔ اس کے بعد نیا مقام تعمیر کیا گیا جو اب موجودہ جگہ پر واقع ہے۔ یہ نئی تعمیر حاجی عباس عبد الرسول عبد الحسین کی طرف سے عطیہ تھی اور اس کا ذکر مقام پر درج بھی ہے۔

نیا مقام پرانے مقام سے چند میٹر کے فاصلے پر ہے اور امید ہے کہ روضے کی آئندہ توسیع میں اس مقام کو اس کی اصل جگہ پر دوبارہ منتقل کر دیا جائے گا۔ پرانا مقام دراصل ایک چھوٹا سا پیتل کا جالی دار ڈھانچہ تھا، جو مکان نمبر 51/52 سے باہر نکلا ہوا تھا۔ یہ جگہ آئینوں اور دعائیہ تختیوں سے مزین تھی ۔ وصف العتبة 
 حوالہ جات 

 بیرونی روابط 
 http://daleel-alaal.com/m/mazar.php?id=75

زمرہ:شیعہ مقدس مقامات
زمرہ:عراق میں مقدس مقامات
زمرہ:کربلا